ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Преглед на условията за присъединяване на Самоа към СТО

I. ВЪВЕДЕНИЕ

Членовете на Световната търговска организация (СТО) и Самоа достигнаха заключителния етап от споразумението относно условията за присъединяване към организацията на Самоа. Това се случва след продължили 13 години преговори, започнали с подаването на заявление от страна на Самоа за присъединяване към СТО през 1998 г. Заявлението за присъединяване от страна на Самоа бе разгледано в съответствие с насоките, установени в Решението на Общия съвет на СТО от 10 декември 2002 г. за присъединяването на най-слабо развитите страни, и поради това е необходимо решение на Съвета, с което се одобряват условията за присъединяване на Самоа, преди ЕС да подкрепи официално присъединяването ѝ.По-долу е представено обобщение на условията за присъединяване.

ОБОБЩЕНИЕ НА УСЛОВИЯТА ЗА ПРИСЪЕДИНЯВАНЕ НА САМОА КЪМ СТО ПО ОТРАСЛИ

Средната окончателна пределна ставка (ОПС) на Самоа е 21%.

Окончателната пределна ставка в различните промишлени отрасли варира от най-ниските средни стойности — 13,5 % за фармацевтичните продукти и 16 % за химикалите — до най-високите средни стойности от 30 % за обувки и играчки.

От 5 315-те тарифни линии от списъка за Самоа само 23 няма да достигнат определената за нея ОПС към момента на присъединяването и по отношение на тях ще бъде предвиден преходен период за прилагане. Преходният период за прилагане е до 2017 г. за 16 промишлени тарифни линии: сачмени лагери, навигационни инструменти, велосипеди; и до 2022 г. за 7 селскостопански тарифни линии: пшеница, ечемик, дъвки.

Посочените средни равнища на тарифите са целесъобразни предвид статута на Самоа като най-слабо развита страна, малкия размер и уязвимостта на икономиката ѝ, както и островния ѝ характер. В практиката на ЕС по отношение на най-слабо развитите страни тези равнища на митническите ставки в миналото са приемани за целесъобразни при икономики със сходен размер. Самоа участва в преговорите за комплексно СИП като член на групата на държавите от тихоокеанския басейн сред държавите от АКТБ.

Промишлени стоки

- Средната ОПС за неселскостопански продукти е 22,3 %.

- Повечето промишлени отрасли имат средни пределни ставки под 25 %, с няколко случая на най-високи ставки от 30 %.

- Най-високите ставки са за обувки и играчки (окончателни пределни ставки от 30 %).

- При тарифните линии за фармацевтични продукти средните пределни ставки са най-ниски — от 13,5 %, а относително ниски средни пределни ставки са налице и при химическите продукти — от 16 %.

Селскостопански стоки

- За селскостопанските стоки средната ОПС е 19,6 %.

- Най-високите ставки при селскостопанските стоки са 35 % и се прилагат за шоколада, кафето, тютюна и храните за домашни любимци; 65 % за пресните зеленчуци и рибата. При зърнените култури като пшеница, ечемик и ориз са налице пределни ставки между 10 % и 15 %.

Услуги

Списъкът със специалните задължения, поети от Самоа по отношение на услугите, е твърде задоволителен, като се има предвид, че тази държава е със статут на най-слабо развита страна. Самоа ще поеме задължения за осигуряване на достъп до пазара и национално третиране по отношение на широк спектър от услуги, в това число услугите от лица, упражняващи свободни професии, компютърни и други бизнес услуги, съобщителните услуги (куриерските и далекосъобщителните услуги), строителните услуги, услугите в областта на частното образование, околната среда, финансите (застраховане и банково дело) и туристическите услуги.

Протоколни задължения

През последния многостранен етап от процеса за присъединяване членовете на СТО съвместно се стремяха да осигурят общата съвместимост на търговските закони и институции на Самоа с разпоредбите и споразуменията на СТО, като за целта ги установиха в протокола за присъединяване и в доклада на работната група. Следните въпроси са от особен интерес за ЕС:

Търговски права

Самоа потвърди, че към датата на присъединяване нейните законови и подзаконови разпоредби, отнасящи се до правото на търговия със стоки, и всички тарифи, такси и данъци, наложени върху такива права, ще са в пълно съответствие със задълженията, поети в рамките на СТО. По-специално лицензионната система на Самоа за вноса на алкохол — която слива в едно правото на внос и правото на дистрибуция — ще бъде изменена, включително ще бъде въведена временна лицензия, която позволява на притежателя на лицензията временно да внася и продава алкохолни напитки, и премахване на обвързаността между правото на внос и правото на дистрибуция.

Чуждестранни инвестиции

Самоа се ангажира да преразгледа своя Закон за чуждестранни инвестиции. Самоа потвърди, че към датата на присъединяване ще изпълнява всички изисквания на СТО, включително задълженията, установени в Списъка със специални задължения в областта на услугите за Самоа. Това се отнася по-специално за администрирането на Списъците с резервирани и ограничени икономически дейности, предвидени в Закона за чуждестранни инвестиции.

Определяне на митническата стойност

Към датата на присъединяването законодателството и режимът за определяне на митническата стойност на Самоа ще са приведени в съответствие със Споразуменията на СТО за определянето на митническата стойност.

Области, за които е поискан преходен период

Местни данъци върху вноса: Самоа ще трябва да приведе данъчното облагане на вносни и местни първични продукти в съответствие с разпоредбите на СТО (а именно, да измени Закона за данък добавена стойност върху стоките и услугите (ДДССУ), във връзка с действащото освобождаване от ДДССУ на първични производители, които във всички случаи са малки производители, продаващи продукцията си на местния пазар) до три години след присъединяването. В края на този период Самоа по-специално ще докладва на Общия съвет на СТО относно изменение или премахване на въпросното освобождаване от данък. Преходният период ще бъде използван, за да се проведе най-подходящата законодателна реформа, като се вземат предвид националният селскостопански отрасъл на Самоа, административните ограничения, пред които ще се изправи Министерството, отговарящо за ДДССУ, и свързаните с реформата политически реакции.

Права върху интелектуалната собственост: до датата на присъединяването Самоа ще приеме законодателни актове, с които да приведе защитата на правата върху интелектуалната собственост в съответствие със споразумението ТРИПС; пълно прилагане ще бъде гарантирано от юли 2013 г.

III. ПРЕПОРЪКА

Като представя за одобрение пред Съвета условията за присъединяването на Самоа към СТО, Комисията счита, че те представляват балансиран и амбициозен пакет от задължения за отваряне на пазара, който ще донесе съществени ползи както на Самоа, така и на нейните търговски партньори от СТО.

2011/0331 (NLE)

Предложение за

РЕШЕНИЕ НА СЪВЕТА

за установяване на позицията на Европейския съюз в рамките на съответната инстанция на Световната търговска организация за присъединяването на Самоа към Световната търговска организация

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4, първа алинея, във връзка с член 218, параграф 9 от него,

като взе предвид предложението на Европейската комисия,

като има предвид, че:

(1) На 15 април 1998 г. правителството на Самоа подаде заявление за присъединяване към Споразумението за създаване на Световната търговска организация (СТО) в съответствие с член XII от това споразумение.

(2) На 15 юли 1998 г. беше създадена работна група по присъединяването на Самоа с цел постигането на съгласие относно условията за присъединяване, които са приемливи за Самоа и за всички членове на СТО.

(3) От името на Съюза Комисията договори изчерпателен набор от задължения за отваряне на пазара от страна на Самоа, които удовлетворяват исканията на Съюза и отговарят на нивото на развитие на Самоа.

(4) Тези задължения са понастоящем включени в протокола за присъединяване на Самоа към СТО.

(5) Очаква се присъединяването към СТО да допринесе положително и дълготрайно към процеса на икономическа реформа и устойчиво развитие на Самоа.

(6) Поради това протоколът за присъединяване следва да бъде одобрен.

(7) Член XII от Споразумението за създаване на СТО предвижда, че условията за присъединяване следва да бъдат договорени между присъединяващия се член и СТО и че Министерската конференция на СТО одобрява условията за присъединяване от страна на СТО. Член IV.2 от Споразумението за създаване на СТО предвижда, че в периодите между заседанията на Министерската конференция нейните функции се изпълняват от Общия съвет.

(8) Следователно е необходимо да бъде установена позицията, която следва да бъде заета от Съюза в рамките на съответната инстанция на СТО — Министерската конференция или Общия съвет на СТО,

ПРИЕ НАСТОЯЩОТО РЕШЕНИЕ:

Член единствен

1. Позицията, която ще заеме Европейският съюз в рамките на съответния орган на СТО относно присъединяването на Самоа към СТО, е да одобри присъединяването.

2. Настоящото решение влиза в сила в деня на приемането му.

Съставено в [...] на [...] година.

За Съвета

Председател